Príloha č.  2

Produkcia dendromasy v porastoch rýchlorastúcich drevín

Produkciu palivovej dendromasy a tiež vlákninového dreva možno v porastoch  rýchlorastúcich drevín v relatívne krátkom časovom úseku zvýšiť skrátením rubných dôb, najmä v menej produkčných porastoch a v porastoch s nízkym podielom guľatinových sortimentov. Trvalo udržateľný rast produkcie dendromasy možno dosiahnuť zmenou spôsobu obhospodarovania porastov rýchlorastúcich drevín a v opodstatnených prípadoch tiež ich zaradením do energetických porastov.
Doteraz bolo na lesných pozemkoch do energetických porastov zaradených cca 500 ha agátových porastov (Lesy SR, š. p., OZ Levice).

Uvádzané sú dostupné agregované údaje o súčasnom stave porastov rýchlorastúcich drevín agáta bieleho, šľachtených topoľov, domácich topoľov a vŕb na lesných pozemkoch v kategóriách hospodárskych lesov a lesov osobitného určenia. Pri jednotlivých drevinách a skupinách drevín sa uvádzajú údaje podľa obdobia platnosti programov starostlivosti o lesy (ďalej PSL), v členení na roky obnovy ich platnosti 2011 – 2012, 2013 – 2015 a iné (obdobie rokov 2016 – 2020). V tomto členení sa ďalej uvádzajú súčty výmer porastov rýchlorastúcich drevín. Limitujúcim kritériom bola minimálna výmera súčtu porastov každej rýchlorastúcej dreviny v okrese 10 ha a jej zastúpenie v porastoch viac ako 70 %.
Ďalej sa uvádzajú zásoby hrubiny rýchlorastúcich drevín bez kôry k dátumu začiatku platnosti PSL. Hodnoty využiteľnej palivovej dendromasy boli odvodené z uvedených zásob hrubiny, zásob nadzemnej stromovej dendromasy zväčšenej o prírastok v priebehu platnosti PSL a priemernej sortimentovej štruktúry. Výroba palivovej dendromasy  vo forme štiepok sa predpokladá z korunových častí stromov. Kmeňové časti sa použijú na výrobu vlákninového dreva a guľatinových sortimentov. Predpokladá sa vyrovnaný  časový priebeh plánovaných ťažieb v priebehu platnosti súčasných PSL.
Hodnoty potenciálnej ročnej produkcie boli odvodené zo súčasných výmer porastov rýchlorastúcich drevín a očakávaného ročného prírastku stromovej dendromasy pri nezmenenej drevinovej štruktúre. Udávajú sa hodnoty celkovej očakávanej produkcie bez členenia na jednotlivé sortimenty dreva. Dĺžka rubnej doby v budúcom období závisí od produkčných stanovištných podmienok a priorít vlastníka resp. obhospodarovateľa lesných pozemkov. Pri zameraní na produkciu palivovej dendromasy a vlákninového dreva sa predpokladajú rubné doby 10 – 15 rokov.
V porastoch agáta bieleho na výmere 13,02 tis. ha  možno vyťažiť bez zmeny PSL v rokoch 2011 až 2015 celkom 218,6 tis. t a v rokoch 2011 až 2020 celkom 392,0 tis. t palivovej dendromasy. Potenciálna ročná produkcia dendromasy pri skrátení rubnej doby je 135,9 tis. t.
V porastoch šľachtených topoľov na výmere 6,3 tis ha možno vyťažiť bez zmeny PSL v rokoch 2011 až 2015 celkom 157,2 tis. t a v rokoch 2011 – 2020 celkom 203,1 tis. t palivovej dendromasy. Potenciálna ročná produkcia dendromasy pri skrátení rubnej doby je 92,4 tis. t.

Produkcia dendromasy v porastoch agáta bieleho, šľachtených topoľov, domácich topoľov a vŕb na lesných pozemkoch v obhospodarovaní štátnych organizácií:

Drevina	Rok obnovy platnosti PSL	Výmera
tis. ha	Zásoby hrubiny bez kôry podľa posledného PSL, tis. m3	Využiteľná palivová dendromasa bez zmeny PSL,          tis. t	Potenciálna ročná produkcia dendromasy pri skrátenej rubnej dobe 12 až 25 rokov, tis. t	
Agát biely	Spolu 	13,02	1138,41	392,05	135,92	
	2011-2012	3,60	373,06	106,58	36,76	
	2013-2015	4,99	342,40	112,02	54,75	
	Iné	4,43	422,95	173,45	44,41	
Topoľ domáci	 Spolu 	0,31	54,45	15,90	3,76	
	2011-2012	0,02	5,25	1,23	0,16	
	2013-2015	0,18	27,76	7,41	2,35	
	Iné	0,11	21,44	7,26	1,25	
Topoľ šľachtený	Spolu  	6,34	901,27	203,13	92,39	
	2011-2012	0,04	7,70	1,39	0,52	
	2013-2015	5,36	732,00	155,87	79,48	
	Iné	0,94	161,57	45,87	12,39	
Vŕba	 Spolu 	0,24	31,33	11,64	3,98	
	2013-2015	0,19	24,74	8,71	3,23	
	Iné	0,05	6,59	2,93	0,75	

V porastoch domácich topoľov na výmere 310 ha možno vyťažiť bez zmeny PSL v rokoch 2011 až 2015 celkom 8,5 tis. t a v rokoch 2011 až 2020 celkom 15,9 tis. t. Potenciálna ročná produkcia dendromasy pri skrátenej rubnej dobe je 3,8 tis. t.
V porastoch vŕb na výmere 237 ha možno vyťažiť bez zmeny PSL v rokoch 2013 až 2015 8,7 tis. t a v rokoch 2011 až 2020 celkom 11,6 tis. t palivovej dendromasy. Potenciálna ročná produkcia dendromasy pri skrátení rubnej doby je 4,0 tis. t.
Za predpokladu zmeny rubnej doby k termínu obnovy PSL možno v rokoch 2011 a 2012 celkom získať v porastoch rýchlorastúcich drevín s výmerou 3,66 tis. ha 109,2 tis. t palivovej dendromasy a potenciálne na uvedenej výmere 37,4 tis. t dendromasy ročne.
V rokoch 2013 až 2015 možno celkom vyťažiť na výmere 10,72 tis. ha 284,0 tis. t palivovej dendromasy a potenciálne na uvedenej výmere 139,8 tis. t dendromasy ročne. 
V rokoch 2016 až 2020 možno celkom vyťažiť na výmere 5,53 tis. ha 229,5 tis. t palivovej dendromasy a potenciálne na uvedenej výmere 58,8 tis. t dendromasy ročne.
V rokoch 2011 a 2012 je najväčší potenciál rýchlorastúcich drevín v okresoch Veľký Krtíš a Levice, v rokoch 2013 až 2015 v okresoch Komárno, Dunajská Streda, Nové Zámky a Šaľa a v ostatnom období do roku 2020 v okresoch Senica, Levice, Malacky, Rimavská Sobota a Trebišov. 
Rozdelenie potenciálu produkcie dendromasy rýchlorastúcich drevín do uvedených časových úsekov je spôsobené časom obnovy PSL. Zmenou rubných dôb a rokov ťažby porastov rýchlorastúcich drevín možno ročnú produkciu dendromasy v týchto porastoch zrovnomerniť.
Porasty rýchlorastúcich drevín sa nachádzajú v oblasti Podunajskej nížiny a jej okrajových častiach, južnej časti Banskobystrického samosprávneho kraja a na Východoslovenskej nížine. Menšie výmery sa nachádzajú na Záhorí a Hornej Nitre.
Z hľadiska rozmiestnenia spotrebiteľských miest (teplárne, elektrárne, kotolne) možno palivovú dendromasu z porastov rýchlorastúcich drevín dodávať pri dodržaní prijateľných dopravných vzdialeností v oblasti Východoslovenskej nížiny, Záhoria, severnej časti Podunajskej nížiny, Hornej Nitry a časti juhu stredného Slovenska. Dopravne vzdialený od súčasných miest spotreby je juh Podunajskej nížiny, kde je dopravná vzdialenosť väčšia ako 70 km.
Palivovou dendromasou zo súčasných porastov rýchlorastúcich drevín je z dôvodu veľkej dopravnej vzdialenosti neefektívne zásobovať energetické zdroje v severných častiach a strede Slovenska (Kysuce, Orava, stredné Považie, Turiec, Horehoronie, severovýchodné regióny).
Vyťažením jestvujúcich porastov rýchlorastúcich drevín v obhospodarovaní štátnych organizácií bez zmeny rubnej doby možno získať v období 2011 - 2020 cca 620 tis. t, čiže v priemere 62 tis. t ročne. Perspektívne celková ročná produkcia dendromasy (všetky sortimenty dreva) v týchto porastoch je cca 236 tis. t.
Skutočné smerovanie dodávok palivovej dendromasy z porastov rýchlorastúcich drevín závisí najmä od týchto faktorov:
-	výrobné podmienky a koncentrácia ťažbovo-výrobných činností a použitá technológia,
-	sortimentová štruktúra produkcie porastov,
-	dopravná vzdialenosť,
-	nároky odberateľa na kvalitu paliva
-	ceny palivovej dendromasy od iných dodávateľov.

Stanovenie reálnych ekonomických parametrov produkcie a dodávok palivovej dendromasy z porastov rýchlorastúcich drevín je podmienené odborným hodnotením vyššie uvedených faktorov v konkrétnych podmienkach a vypracovaním návrhov výrobných postupov.  
Podľa doteraz vykonaných analýz ekonomickej efektívnosti možno predpokladať vo väčšine prípadov výrobné náklady na ťažbu a sústreďovanie stromov v porovnaní s ostatnými lesnými porastami (terénne podmienky, približovacia vzdialenosť). Vzhľadom na relatívne malý podiel guľatinových sortimentov na celkovej sortimentovej štruktúre (agát, domáce topole, vŕba) je produkcia dendromasy vo forme štiepok významnou príjmovou položkou pre obhospodarovateľa lesa. Dopravná vzdialenosť bude významným kritériom ekonomickej efektívnosti. Dendromasa z mäkkých listnáčov (topole, vŕby) má relatívne malý podiel sušiny a veľký obsah vody v čerstvom stave, čo zhoršuje efektívnosť dopravy a môže znížiť odbytovú cenu produkcie.
Intenzifikáciou obhospodarovania porastov rýchlorastúcich drevín na lesných pozemkoch sa vytvoria pracovné miesta pri ťažbe, spracovaní a doprave dendromasy, ďalej zakladaní a obhospodarovaní týchto porastov. V porastoch obhospodarovaných štátnymi organizáciami sa predpokladá tvorba a udržanie trvalých pracovných miest v tejto štruktúre:

Ťažba a sústreďovanie dendromasy z jestvujúcich porastov	30 pracovných miest
Výroba palivových štiepok z jestvujúcich porastov			12 pracovných miest
Doprava palivových štiepok z jestvujúcich porastov		  9 pracovných miest
Zabezpečenie výroby, služby, servis 				20 pracovných miest
Ťažba a sústreďovanie dendromasy z budúcej produkcie		45 pracovných miest
Výroba palivových štiepok z 	budúcej produkcie dendromasy	24 pracovných miest
Doprava palivových štiepok z budúcej produkcie dendromasy	17 pracovných miest
Zabezpečenie výroby, služby, servis 				32 pracovných miest 
Zakladanie a obhospodarovanie nových energetických porastov   340 pracovných miest
Zabezpečenie výroby, služby, servis 				68 pracovných miest
Aplikovaný výskum a vývoj, odborné poradenstvo			17 pracovných miest			
Spolu:								          614 pracovných miest

Návrh postupu intenzifikácie produkcie dendromasy v porastoch rýchlorastúcich drevín

Podľa doterajších poznatkov o stave porastov rýchlorastúcich drevín na lesných pozemkoch je nutné pre zvýšenie efektívnosti ich obhospodarovania s ohľadom na ekologické a sociálne aspekty riešiť tieto problémové okruhy:

-	prehodnotenie rubných dôb jestvujúcich porastov s ohľadom na sortimentovú štruktúru, stanovištné podmienky, drevinové zloženie, očakávané odbytové možnosti produkcie a termíny obnovy PSL,
-	návrh technologických postupov komplexného spracovania nadzemnej stromovej biomasy jestvujúcich porastov,
-	optimalizácia drevinového zloženia porastov rýchlorastúcich drevín (výber vhodných druhov drevín a ich klonov) v závislosti od stanovišťných podmienok s ohľadom na ekonomickú efektívnosť,
-	návrh technológií zakladania a následného obhospodarovania porastov rýchlorastúcich drevín vrátane komplexného spracovania produkcie, stanovenie rubných dôb, analýzy ekonomických, ekologických a ďalších účinkov,
-	zosúladenie produkčných a odbytových možností s dôrazom na palivovú dendromasu za účelom optimalizácie výrobných nákladov producentov a odberateľov,

Efektívne riešenie uvedených okruhov je podmienené úzkou spoluprácou vlastníkov a obhospodarovateľov lesov s aplikovaným výskumom a štátnou správou.
Navrhuje sa kontinuálny postup riešenia zahrňujúci aplikovaný výskum v uvedených oblastiach a efektívnu realizáciu jeho výsledkov pri ťažbe jestvujúcich, zakladaní a obhospodarovaní nových energetických porastov podľa poradia naliehavosti (obnova PSL, odbytové možnosti, stav porastov a pod.). 
Analogický postup sa navrhuje použiť aj v porastoch rýchlorastúcich drevín a zakladaní energetických porastov neštátnych vlastníkov, čím by sa dosiahol zvýšený efekt z celospoločenského hľadiska. Možná je spolupráca štátnych a neštátnych subjektov v lesnom hospodárstve (prenájom, poskytovanie služieb a pod.).
Porasty rýchlorastúcich drevín na lesných pozemkoch sú významným, nie však rozhodujúcim zdrojom palivovej dendromasy či už z hľadiska množstva alebo priestorového rozloženia zdrojov na území štátu. Z rezortného hľadiska je minimálne rovnako dôležité  v tejto oblasti  riešiť ďalšie otázky:

-	optimalizácia produkcie palivovej dendromasy a ostatných sortimentov dreva v porastoch hlavných hospodárskych drevín vrátane úpravy rubných dôb,
-	optimalizácia drevinového zloženia lesných porastov za účelom zvýšenia ekonomickej efektívnosti a ekologickej stability (klimatická zmena a pod.) vrátane využitia rýchlorastúcich drevín,
-	využitie nevyužívaných a máloproduktívnych nelesných pozemkov na intenzívnu produkciu palivovej dendromasy,
-	riešenie využitia odpadov z drevospracujúceho priemyslu s cieľom zvýšenia ekonomickej efektívnosti.

S rastom počtu odberateľov palivovej dendromasy (teplárne, kotolne, elektrárne) vzrastá nesúlad medzi dopytom a ekonomicky dostupnými zdrojmi, čiže dendromasou spracovateľnou za prijateľné náklady vzhľadom k súčasným cenám. Vynakladajú sa investičné náklady na projekty, ktorých životaschopnosť je v budúcnosti ohrozená. Na druhej strane sa na energetické účely niekedy v neprimeranej miere používa drevo využiteľné na iné formy spracovania domácimi spracovateľmi.

Riešením vznikajúceho nesúladu je odstránenie vyššie uvedených problémov, zlepšenie ekonomickej dostupnosti palivovej dendromasy (finančná podpora producentov), podpora a používanie výsledkov aplikovaného výskumu a zosúladenie postupu pri podpore producentov a odberateľov palivovej dendromasy.